Sardor Rashidov: Qatar orqali Yevropaga ketmoqchiman

“Bunyodkor” klubi va O’zbekiston milliy termasi yarim himoyachisi Sardor Rashidov Qatarning “Al Jayish” klubiga o’tishi mumkinligi haqida xabar bergandik. Futbolchi “Futbol ekspress” gazetasiga bergan intervyusida bu gaplarni tasdiqladi, deb xabar beradi “Championat.asia”.

- Siz bilan ilgari gaplashganimizda maqsadingiz Yevropa chempionatida to‘p surish ekanligini aytgandingiz va bu borada ko‘p gapirgansiz. Lekin siz Osiyoning boshqa jamoasiga o‘tyapsiz. Bunga munosabatingiz qanday? To‘g‘ri qaror qabul qilyapsizmi?
- Ha, Yevropada o‘ynash niyatim borligini aytganman. U yerdan ham bir qator jamoalar qiziqish bildirdi. Aytishim kerakki, Qatardan juda yaxshi taklif kelib tushdi. Bilasiz-ku, 2022-yili bu mamlakatda jahon chempionati o‘tkaziladi. Shuning uchun hozirdanoq juda jiddiy ravishda tayyorgarlik ko‘rishmoqda. Buning uchun milliy chempionatini yanada kuchaytirish uchun yangi loyihalarni ishlab chiqishyapti. Yaqinda “Barselona”dan Xavini taklif qilishdi va u “Al Sadd” bilan shartnoma imzoladi. Bundan tashqari, yana boshqa yulduz o‘yinchilar Qatar chempionatiga oshiqyapti. Menga taklif bilan chiqqan “Al Jayish” klubi ham katta salohiyatga ega. Bu jamoa men uchun notanish emas. Ilgari chempionlar ligasi bahslarida “Al Jayish”ga qarshi o‘ynaganmiz. Qatar futboli oxirgi yillarda keskin darajada o‘sib boryapti. Ushbu chempionatda to‘p surish orqali keyinchalik Yevropaga yo‘l olishim mumkin.
- Ma’lumki, sizga arablarning yana ko‘plab grand jamoalaridan takliflar bo‘lgandi. Masalan, Saudiya Arabistonidan “Al Nasr” va “Al Hilol” jiddiy qiziqqandi...
- To‘g‘ri, Saudiyadan “Al Nasr” bilan “Al Hilol” aloqaga chiqdi. Menimcha, ulardan ko‘ra Qatar chempionatini kuchliroq deb hisoblayman. Shuningdek, bu yerda ko‘zga tashlangan ko‘plab xorijlik futbolchilar to‘p suradi. Saudiyada esa kamroq. Qatarga yana bir qator nomdor o‘yinchilar kelishda davom etadi. Shuning uchun ham Qatarni tanladim. Lekin hali “Al Jayish”ga o‘tganim 100 foizga rasmiylashgani yo‘q. Yaqin orada hammasi hal bo‘ladi.